Voormalige minister kry fris handdrukTina Joemat Petersson. Foto: Flickr/GovernmentZA Die Nasionale Vergadering het Donderdag ŉ eenmalige betaling van R2,1 miljoen aan Tina Joemat-Pettersson, voormalige minister van energie wat haar pos kwyt is ná pres. Jacob Zuma se kabinetskommeling in Maart, goedgekeur. Die betaling kom uit die departement se aangepaste begroting en geld wat vir ŉ nasionale sonkragverwarmingsprojek geallokeer is. Gavin Davis, DA LP, het kapsie gemaak teen die betaling wat deur die tesourie goedgekeur is, maar nog deur die parlement goedgekeur moet word. Davis het gesê Joemat-Pettersson verdien nie ŉ beloning nie aangesien die raaiselagtige verkoop van Suid-Afrika se strategiese oliereserwes teen ŉ baie lae prys in Desember 2015 plaasgevind het terwyl sy die pos van minister beklee het. Joemat-Pettersson het ontken dat dit ŉ verkooptransaksie was en gesê dit was ŉ rotasie van onbruikbare oliereserwes. Mmamoloko Kubayi, haar voorganger, het egter bevestig dat dit verkoop is. Die transaksie het ook sonder die goedkeuring van die tesourie plaasgevind. Davis het gesê in stede daarvan om haar verantwoordbaar te hou vir haar aksies stel die departement nou voor dat sy R2,1 miljoen se beloning ontvang. “Om sake te vererger word dié geld uit ŉ volhoubare energieprojek gevat.” “Hoekom moet ons vir minister Joemat-Pettersson ŉ goue handdruk van R2,1 gee terwyl sy in haar persoonlike hoedanigheid die diefstal van ons oliereserwes goedgekeur het teen ŉ koste van R2 miljard vir ons ekonomie,” wou Davis weet.